CELEX: 32017D1996
Language: bg
Date: 2017-11-06 00:00:00
Title: Решение (EC) 2017/1996 на Комисията от 6 ноември 2017 година относно запазването в Официален вестник на Европейския съюз на позоваването на хармонизирания стандарт EN 12285-2:2005 „Цистерни от стомана, произведени в заводски условия“ в съответствие с Регламент (ЕС) № 305/2011 на Европейския парламент и на Съвета (Текст от значение за ЕИП. )

7.11.2017   
            
            
               BG
            
            
               Официален вестник на Европейския съюз
            
            
               L 288/39
            
         РЕШЕНИЕ (EC) 2017/1996 НА КОМИСИЯТА
   от 6 ноември 2017 година
   относно запазването в Официален вестник на Европейския съюз на позоваването на хармонизирания стандарт EN 12285-2:2005 „Цистерни от стомана, произведени в заводски условия“ в съответствие с Регламент (ЕС) № 305/2011 на Европейския парламент и на Съвета
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕС) № 305/2011 на Европейския парламент и на Съвета от 9 март 2011 г. за определяне на хармонизирани условия за предлагането на пазара на строителни продукти и за отмяна на Директива 89/106/ЕИО на Съвета (1), и по-специално член 18, параграф 2 от него,
   като има предвид, че:
   
               (1)
            
            
               Съгласно Регламент (ЕС) № 305/2011 предвидените в член 17 хармонизирани стандарти трябва да отговарят на изискванията на хармонизираната система, определени във или посредством този регламент.
            
         
               (2)
            
            
               През февруари 2005 г. Европейският комитет за стандартизация (CEN) прие хармонизиран стандарт 12285-2:2005 „Цистерни от стомана, произведени в заводски условия. Част 2: Хоризонтални цилиндрични цистерни с единични и двойни стени за надземно съхраняване на възпламеними и невъзпламеними, замърсяващи водата течности“. Впоследствие позоваването на стандарта беше публикувано в Официален вестник на Европейския съюз
                   (2). Позоваването на стандарта беше публикувано повторно няколко пъти, като последната публикация е от 2017 г. (3)
               
            
         
               (3)
            
            
               На 21 август 2015 г. Германия отправи официално възражение по отношение на хармонизирания стандарт EN 12285-2:2005. Официалното възражение се основава на липсата в стандарта на хармонизирани методи, които да гарантират механична якост, товароносимост, херметичност, стабилност и устойчивост на раздробяване или трошене на въпросните продукти, когато те се инсталират в земетръсни райони или райони, заплашени от наводнения. Вследствие на това Германия поиска ограничение на позоваването на стандарта, публикуван в Официален вестник на Европейския съюз, като от обхвата му се изключат земетръсни райони или райони, заплашени от наводнения, или съответно пълно оттегляне на позоваването на стандарта.
            
         
               (4)
            
            
               Според Германия посоченият стандарт не съдържа никакви разпоредби за удостоверяване на експлоатационните показатели на въпросните строителни продукти, когато бъдат монтирани в райони, където съществува риск от земетресения и наводнения. Необходимите методи за оценка във връзка с тези цели липсват изцяло, що се отнася до проектирането, носещата конструкция или закрепването на резервоарите. Освен това не може да бъде оценена степента, до която те могат да поемат въздействията, причинени от натоварвания вследствие земетресения или наводнения.
            
         
               (5)
            
            
               Германия беше на мнение, че тези недостатъци представляват нарушение на член 17, параграф 3 от Регламент (ЕС) № 305/2011, тъй като въпросният стандарт не отговаря напълно на изискванията, установени в съответния мандат, както се предвижда в член 18 от посочения регламент.
            
         
               (6)
            
            
               При оценката на допустимостта на направените твърдения следва да се отбележи, че твърдението на Германия, че са налице допълнителни нужди, е свързано с монтирането и последващата употреба на въпросните продукти в райони, където съществува риск от земетресения и наводнения.
            
         
               (7)
            
            
               Съгласно член 17, параграф 3 от Регламент (ЕС) № 305/2011 обаче хармонизираните стандарти трябва да предоставят методи и критерии за оценка на експлоатационните показатели на обхванатите от стандартите продукти. Целта на хармонизираната система, установена във или посредством посочения регламент, е да се определят хармонизирани условия за предлагането на пазара на строителни продукти, а не да се определят правила за тяхното монтиране или използване.
            
         
               (8)
            
            
               Правата да се внасят официални възражения в съответствие с член 18 от Регламент (ЕС) № 305/2011 обаче не може да бъдат разширени, за да включват възражения, насочени към въпроси, различни от съдържанието на въпросните стандарти. Подобни твърдения следва да се считат за недопустими в контекста на официалните възражения.
            
         
               (9)
            
            
               Следователно, тъй като първото искане на Германия за ограничение на позоваването на стандарта, като се изключат от обхвата му районите с риск от земетресение или наводнение, се отнася до въпроси, различни от съдържанието на този стандарт, то следва да се счита за недопустимо.
            
         
               (10)
            
            
               Алтернативното искане от Германия за пълно оттегляне на позоваването на стандарта се основава главно на неадекватността на стандарта в настоящия му вид, особено когато става въпрос за монтирането и последващата употреба на въпросните продукти в райони с риск от земетресения или наводнения.
            
         
               (11)
            
            
               Държавите членки обаче запазват пълното право да регламентират специфичните условия за монтирането или употребата на строителни продукти, стига тези специфични условия да не предполагат изисквания за оценката на експлоатационните показатели на продуктите в нарушение на хармонизираната система. По този начин държавите членки могат да забраняват или ограничават монтирането или употребата на въпросните продукти в райони с рискове от земетресения или наводнения, както е понастоящем в Германия.
            
         
               (12)
            
            
               Въз основа на съдържанието на стандарта EN 12285-2:2005, както и на информацията, подадена от Германия, от CEN и от отрасъла, и след консултация с комитетите, учредени съгласно член 64 от Регламент (ЕС) № 305/2011 и член 22 от Регламент (ЕС) № 1025/2012 на Европейския парламент и на Съвета (4), следва да се отбележи, че е налице широко съгласие за запазване на позоваването на посочения стандарт в Официален вестник на Европейския съюз.
            
         
               (13)
            
            
               Следователно предполагаемата непълнота на посочения стандарт не следва да се счита за достатъчно основание за пълно оттегляне на позоваването на стандарт EN 12285-2:2005 от Официален вестник на Европейския съюз.
            
         
               (14)
            
            
               Следователно позоваването на стандарт EN 12285-2:2005 следва да бъде запазено в Официален вестник на Европейския съюз,
            
         ПРИЕ НАСТОЯЩОТО РЕШЕНИЕ:
   Член 1
   Позоваването на хармонизирания стандарт EN 12285-2:2005 „Цистерни от стомана, произведени в заводски условия. Част 2: хоризонтални цилиндрични цистерни с единични и двойни стени за надземно съхраняване на възпламеними и невъзпламеними, замърсяващи водата течности“ се запазва в Официален вестник на Европейския съюз.
   Член 2
   Настоящото решение влиза в сила на двадесетия ден след деня на публикуването му в Официален вестник на Европейския съюз.
   
      Съставено в Брюксел на 6 ноември 2017 година.
      
         
            За Комисията
         
         
            Председател
         
         Jean-Claude JUNCKER
      
   
   
      (1)  ОВ L 88, 4.4.2011 г., стр. 5.
   
      (2)  Съобщение на Комисията в рамките на изпълнението на Директива 89/106/ЕИО на Съвета от 21 декември 1988 г. относно сближаването на законовите, подзаконови и административни разпоредби на държавите-членки по отношение на строителните продукти (ОВ C 319, 14.12.2005 г., стр. 1).
   
      (3)  Съобщение на Комисията в рамките на изпълнението на Регламент (ЕС) № 305/2011 на Европейския парламент и на Съвета за определяне на хармонизирани условия за предлагането на пазара на строителни продукти и за отмяна на Директива 89/106/ЕИО на Съвета (ОВ C 267, 11.8.2017 г., стр. 16).
   
      (4)  Регламент (ЕС) № 1025/2012 на Европейския парламент и на Съвета от 25 октомври 2012 г. относно европейската стандартизация, за изменение на директиви 89/686/ЕИО и 93/15/ЕИО на Съвета и на директиви 94/9/ЕО, 94/25/ЕО, 95/16/ЕО, 97/23/ЕО, 98/34/ЕО, 2004/22/ЕО, 2007/23/ЕО, 2009/23/ЕО и 2009/105/ЕО на Европейския парламент и на Съвета и за отмяна на Решение 87/95/ЕИО на Съвета и на Решение № 1673/2006/ЕО на Европейския парламент и на Съвета (ОВ L 316, 14.11.2012 г., стр. 12).